寄白雲長老
作者：釋重顯
朝代：宋

paragraphs: 八紘雲靜明寥泬，夜永松堂對寒月。
凋殘片葉墜虛庭，泠寂何人立深雪。
因憶錢唐郜禪者，十載巖栖曾未下。
分飛誰謂絕相同，遠念冥冥欲奚寫。
忽聞赴請之仙都，聲光藹藹登清途。
孰云天驥驟方外，自笑大鵬離海隅。
乾坤窄，乾坤窄，湛盧潛射斗牛白。
茫茫無限未歸人，到必爲時除點額。